钦定古今图书集成/理学汇编/学行典/第083卷 > 王通中说 > 《立命篇》
## 钦定古今图书集成/理学汇编/学行典/第083卷 > 王通中说 > 《立命篇》

门人问姚义：“孔庭之法，曰《诗》曰《礼》，不及四经，何也？”姚
义曰：“尝闻诸夫子矣：《春秋》断物，志定而后及也；《乐》以
和，德全而后及也；《书》以制法，从事而后及也；《易》以穷
理，知命而后及也。故不学《春秋》，无以主断；不学《乐》，无
以知和；不学《书》，无以议制；不学《易》，无以通理。四者非
具体不能及，故圣人后之，岂养蒙之具邪？”或曰：“然则
《诗》《礼》何为而先也？”义曰：“夫教之以《诗》，则出辞气斯远
暴慢矣。约之以礼，则动容貌斯立威严矣。度其言，察
其志，考其行，辨其德，志定则发之以《春秋》，于是乎断
而能变。德全则导之以乐，于是乎和而知节。可从事
则达之以《书》，于是乎可以立制；知命则申之以《易》，于
是乎可以尽性。若骤而语《春秋》，则荡”志轻义；骤而语
《乐》，则喧德败度；骤而语《书》，则狎法；骤而语《易》，则玩神。
是以圣人知其必然，故“立之以宗，列之以次。先成诸
己，然后备诸物；先济乎近，然后形乎远。亶其深乎！亶
其深乎？”子闻之曰：“姚子得之矣。”